Tarybos direktyva
1977 m. gruodžio 21 d.
dėl valstybių narių įstatymų, reglamentuojančių motorinių transporto priemonių vidaus įtaisų (valdiklių, įspėjiklių ir rodytuvų tapatumo nustatymas) suvienodinimą, suderinimo
(78/316/EEB)
EUROPOS BENDRIJŲ TARYBA,
atsižvelgdama į Europos ekonominės bendrijos steigimo sutartį, ypač į jos 100 straipsnį,
atsižvelgdama į Komisijos pasiūlymą,
atsižvelgdama į Europos Parlamento nuomonę [1],
atsižvelgdama į Ekonomikos ir socialinių reikalų komiteto nuomonę [2],
kadangi techniniai reikalavimai, kuriuos motorinės transporto priemonės turi atitikti pagal nacionalines teisės normas, inter alia, yra susiję su valdiklių, įspėjiklių ir rodytuvų tapatumo nustatymu;
kadangi šie reikalavimai atskirose valstybėse narėse skiriasi; kadangi dėl to būtina, kad visos valstybės narės taikytų tuos pačius reikalavimus arba papildomai prie galiojančių taisyklių, arba vietoj jų, ypač siekdamos, kad įsigaliotų EEB tipo patvirtinimo tvarka, kuri buvo nustatyta 1970 m. vasario 6 d. Tarybos direktyvoje 70/156/EEB dėl valstybių narių įstatymų, reglamentuojančių motorinių transporto priemonių ir jų priekabų tipo patvirtinimą [3] su pakeitimais, padarytais Direktyva 78/315/EEB [4];
kadangi pageidautina priimti tokius techninius reikalavimus, kurie atitiktų JT Europos ekonominės komisijos ir Tarptautinės standartų organizacijos (ISO) priimtus techninius reikalavimus;
kadangi nacionalinių standartų, susijusių su motorinėmis transporto priemonėmis, suderinimas reikalauja valstybių narių tarpusavio įsipareigojimų, priimtų kiekvienos iš jų bendrų reikalavimų pagrindu, pripažinimo,
PRIĖMĖ ŠIĄ DIREKTYVĄ:
1 straipsnis
Šioje direktyvoje "transporto priemonė" yra bet kuri motorinė transporto priemonė, skirta naudoti kelyje, turinti bent keturis ratus ir didžiausią konstrukcinį greitį, didesnį už 25 km/val., išskyrus bėgiais važiuojančias transporto priemones, žemės ūkio traktorius ir mašinas bei viešųjų darbų transporto priemones.
2 straipsnis
Jokia valstybė narė negali atsisakyti leisti transporto priemonės EEB tipo patvirtinimą ar nacionalinį tipo patvirtinimą dėl priežasčių, susijusių su valdiklių, įspėjiklių ir rodytuvų tapatumo nustatymu, jei jie atitinka I-IV prieduose išdėstytus reikalavimus.
3 straipsnis
Jokia valstybė narė negali atsakyti ar uždrausti parduoti, registruoti, leisti eksploatuoti ar naudoti bet kokią transporto priemonę dėl priežasčių, susijusių su jos valdiklių, įspėjiklių ir rodytuvų tapatumo nustatymu, jei jie atitinka I-IV prieduose išdėstytus reikalavimus.
4 straipsnis
Bet kokie pakeitimai, būtini suderinti I-V priedų reikalavimus su technine pažanga, turi būti taikomi pagal Direktyvos 70/156/EEB 13 straipsnyje nustatytą tvarką.
5 straipsnis
1. Valstybės narės priima nuostatas, kurios, įsigaliojusios per 18 mėnesių nuo pranešimo apie šią direktyvą dienos, įgyvendina šią direktyvą, ir nedelsdamos apie tai praneša Komisijai.
2. Valstybės narės užtikrina, kad nacionalinių teisės aktų pagrindinių nuostatų tekstai, kuriuos jos priima šios direktyvos taikymo srityje, būtų perduoti Komisijai.
6 straipsnis
Ši direktyva skirta valstybėms narėms.
Priimta Briuselyje, 1977 m. gruodžio 21 d.